Nóg vyf vas by toetsstasieFoto verskaf Nog vyf persone is Dinsdag in hegtenis geneem by ŉ voertuigtoetsstasie in Lephalale (Ellisras) in Limpopo. Kapt. Matimba Maluleke, woordvoerder van die Valke, het gesê danksy ŉ gesamentlike ondersoek deur die Valke, die Padverkeerbestuurskorporasie en die spesiale ondersoekeenheid is die vyf beamptes, tussen 23 en 62 jaar oud, Dinsdagoggend in hegtenis geneem. Dit sluit drie ondersoekbeamptes en twee kassiere in. Dit volg ná sewe mense Maandag in hegtenis geneem is toe daar op die private voertuigtoetsstasie in Lephalale (Ellisras) in Limpopo toegeslaan is. Vyf voertuigondersoekers en twee klerke, tussen 26 en 57 jaar oud, is in hegtenis geneem en die toetsstasie is gesluit. Die verdagtes het na bewering die identiteitsbesonderhede van niksvermoedende slagoffers gebruik om padwaardigheidsertifikate uit te reik vir voertuie wat nooit vir ŉ toets na die toetsstasie gebring is nie. Daar is tydens die operasie op rekenaars en dokumente beslag gelê. Die persone sal na verwagting almal Woensdag in die Lephalale-landdroshof verskyn op aanklag van bedrog en korrupsie.